 

**REPUBLIKA HRVATSKA**

 **BRODSKO – POSAVSKA ŽUPANIJA**

**OPĆINA VELIKA KOPANICA**

**Općinsko vijeće**

KLASA: 024-03/24-01/13

URBROJ: 2178-12-03-24-2

Velika Kopanica, 19. kolovoza 2024. godine.

**Z A P I S N I K**

**s 25. sjednice Općinskog vijeća**

**Općine Velika Kopanica**

Na 25. sjednici Općinskog vijeća Općine Velika Kopanica održanoj dana 19. kolovoza 2024. godine u Općinskoj vijećnici, Vladimira Nazora 1, Velika Kopanica, s početkom u 20:20 sati, bilo je prisutno 8 od 13 izabranih Vijećnika Općinskog vijeća Općine Velika Kopanica.

Nazočni vijećnici: Tomislav Jagić, Ivan Antolović, Darko Relota, Miroslav Matić, Krunoslav Zdunić, Patricija Kurtušić, Blaž Šokčević, Mijo Filer.

Odsutni vijećnici: Ana Radičević, Ivo Stojanović, Marina Jularić Ergotić, Tomislav Matasović

Ostali prisutni: Ivan Meteš – općinski načelnik, Blaženka Radičević – zapisničarka.

Predsjednik Općinskog vijeća Općine Velika Kopanica (u daljnjem tekstu Predsjednik) – Tomislav Jagić otvorio je sjednicu u 20:20 sati i pozdravio sve prisutne te konstatirao kvorum (prisutno 8 od 13 izabranih vijećnika).

**DNEVNI RED:**

1. Verifikacija Zapisnika s 24. sjednice Općinskog vijeća Općine Velika Kopanica;
2. Prijedlog Odluke o donošenju V. Izmjena i dopuna Prostornog plana uređenja Općine Velika Kopanica;
3. Prijedlog Odluke o donošenju II. Izmjena i dopuna Urbanističkog plana uređenja „Proizvodno-poslovne zone II“, Velika Kopanica;
4. Prijedlog Odluke o isplati naknade roditeljima nakon rođenja djeteta;
5. Prijedlog Odluke o nagrađivanju učenika i studenata;
6. Prijedlog Programa mjera za poticanje rješenja stambenog pitanja mladih obitelji na području Općine Velika Kopanica;
7. Prijedlog Odluke o načinu upravljanja prostorom i dvoranama u vlasništvu Općine Velika Kopanica koji se daju na privremeno ili povremeno korištenje;
8. Prijedlog Odluke o popisu nerazvrstanih cesta u naselju Beravci, k.o. Beravci, Općina Velika Kopanica;
9. Razno.

Predsjednik Dnevni red daje na raspravu. Nakon što nije bilo komentara, pitanja i prijedloga, Predsjednik Dnevni red daje na glasanje.

Dnevni red je javnim glasanjem usvojen jednoglasno (8 glasova ZA).

**TOČKA 1:** **Verifikacija Zapisnika s 24. sjednice Općinskog vijeća Općine Velika Kopanica;**

Predsjednik otvara 1. točku dnevnog reda i daje ju na raspravu.

Kako nema nikakvih komentara, pitanja i prijedloga, Predsjednik daje ovu točku dnevnog reda na glasanje.

Zapisnik s 24. sjednice Općinskog vijeća Općine Velika Kopanica je javnim glasovanjem usvojen jednoglasno (8 glasova ZA).

**TOČKA 2**: **Prijedlog Odluke o donošenju V. Izmjena i dopuna Prostornog plana uređenja Općine Velika Kopanica;**

Predsjednik otvara 2. točku dnevnog reda i daje riječ Načelniku. Načelnik pozdravlja sve prisutne te podsjeća da je postupak V. Izmjena i dopuna Prostornog plana uređenja Općine Velika Kopanica započeo prije dvije godine. Ove izmjene rade se zbog investitora koji želi uložiti u svoju poslovnu zonu kako bi mogao graditi solarne elektrane odnosno obnovljive izvore energije. Investitor također financira cijeli postupak izmjena.

Kako nema drugih komentara, pitanja i prijedloga, Predsjednik daje na glasanje drugu točku Dnevnog reda.

Prijedlog Odluke o donošenju V. Izmjena i dopuna Prostornog plana uređenja Općine Velika Kopanica je javnim glasanjem jednoglasno usvojen (8 glasova ZA).

**TOČKA 3: Prijedlog Odluke o donošenju II. Izmjena i dopuna Urbanističkog plana uređenja „Proizvodno-poslovne zone II“, Velika Kopanica;**

Predsjednik otvara 2. točku dnevnog reda i daje riječ Načelniku. Načelnik u nastavku pojašnjava da se ove II. Izmjena i dopuna Urbanističkog plana uređenja „Proizvodno-poslovne zone II“, Velika Kopanica također rade na inicijativu investitora. U ovim izmjenama se detaljnije razrađuje plan poslovne zone u skladu s prostornim planom.

Vijećnik Blaž Šokčević postavlja pitanje jesu li se mijenjale zone građenja, na što načelnik odgovara da se u ovim izmjenama zone građenja nisu mijenjale već u VI. Izmjenama i dopunama PPUOVK.

Kako nema drugih komentara, pitanja i prijedloga, Predsjednik daje na glasanje treću točku Dnevnog reda.

Prijedlog Odluke o donošenju II. Izmjena i dopuna Urbanističkog plana uređenja „Proizvodno-poslovne zone II“, Velika Kopanica je javnim glasanjem jednoglasno usvojen (8 glasova ZA).

**TOČKA 4**: **Prijedlog Odluke o isplati naknade roditeljima nakon rođenja djeteta;**

Predsjednik otvara 4. točku Dnevnog reda i daje riječ Načelniku. Načelnik ističe da ova Odluka ostaje ista samo se donosi u eurima. Za rođenje prvog djeteta naknada je bila 3.000,00 kn, za drugo dijete 5.000,00 kn, a za treće i svako sljedeće dijete 7.000,00 kn. Do sada smo konvertirali iznose iz kuna u eure pa se dođe do iznosa koji nisu zaokruženi. Ovom Odlukom naknada za rođenje prvog djeteta bila bi 400,00 eura, za rođenje drugog djeteta 700,00 eura i za rođenje trećeg i svakog sljedećeg dijeteta 1.000,00 eura.

Kako nema drugih komentara, pitanja i prijedloga, Predsjednik daje na glasanje četvrtu točku Dnevnog reda.

Prijedlog Odluke o isplati naknade roditeljima nakon rođenja djeteta je javnim glasanjem jednoglasno usvojen (8 glasova ZA).

**TOČKA 5: Prijedlog Odluke o nagrađivanju učenika i studenata;**

Predsjednik otvara 5. točku Dnevnog reda i daje riječ Načelniku. Načelnik ponavlja da se ovdje radi o istoj situaciji kao i kod prethodne točke Dnevnog reda. Ostaje odluka ista samo se mijenjaju iznosi koji su sada u eurima. Za nagrađivanje učenika koji su svih osam razreda osnovne škole prošli s odličnim uspjehom naknada je bila 500,00 kn, a sada bi bila 100,00 eura. Nagrada za srednjoškolce koji su sve razrede prošli s odličnim uspjehom bila je 1.000,00 kn, a sada bi bila 150,00 eura. Nagrada za studente po studentskoj godini, odnosno nakon stečene diplome bila je 1.000,00 kn po godini, sada bi bila 150,00 eura.

Kako nema drugih komentara, pitanja i prijedloga, Predsjednik daje na glasanje petu točku Dnevnog reda.

Prijedlog Odluke o nagrađivanju učenika i studenata je javnim glasanjem jednoglasno usvojen (8 glasova ZA).

**TOČKA 6:** **Prijedlog Programa mjera za poticanje rješenja stambenog pitanja mladih obitelji na području Općine Velika Kopanica;**

Predsjednik otvara 6. točku Dnevnog reda i daje riječ Načelniku. Načelnik u nastavku pojašnjava da se i ovdje radi samo o promjeni valute iz kuna u euro te povećanju iznosa naknade. Načelnik ističe kako je ova mjera u zadnjih godinu dana bila dosta iskorištena. Kupljeno je nekoliko obiteljskih kuća, najviše u Velikoj Kopanici te su mlade obitelji ostvarile pravo na ovu mjeru. Za izgradnju i kupnju obiteljske kuće financijska pomoć je bila u iznosu od 25.000,00 kn, sad bi bila 3.500,00 eura. Za adaptaciju obiteljske kuće financijska pomoć je bila u iznosu od 15.000,00 kn, a sada bi ovom odlukom bila 2.000,00 eura. Dokumentacija koju je potrebno priložiti da bi se ostvarilo pravo na ove mjere je ostala ista.

Kako nema drugih komentara, pitanja i prijedloga, Predsjednik daje na glasanje šestu točku Dnevnog reda.

PrijedlogPrograma mjera za poticanje rješenja stambenog pitanja mladih obitelji na području Općine Velika Kopanica je javnim glasanjem jednoglasno usvojen (8 glasova ZA).

**TOČKA 7:** **Prijedlog Odluke o načinu upravljanja prostorom i dvoranama u vlasništvu Općine Velika Kopanica koji se daju na privremeno ili povremeno korištenje;**

Predsjednik otvara 7. točku Dnevnog reda i daje riječ Načelniku. Načelnik pojašnjava da se ovom odlukom također mijenjaju valute iz kuna u euro te se zaokružuju iznosi uz malo povećanje iznosa najma. Najam Društvenog doma u Velikoj Kopanici bio je 500,00kn, a sada bi bio 100,00 eura. Općina Velika Kopanica trenutno raspolaže sa Društvenim domom u Velikoj Kopanici i Kupini. Društveni dom u Divoševcima bio je na raspolaganju DVD-u Divoševci, međutim kako oni više ne djeluju, od 1. rujna 2024. godine Općina Velika Kopanica trebala bi preuzeti i taj Društveni dom. Za Društveni dom u Kupini i Divoševcima najam je bio 300,00kn, sada bi bio 50,00 eura.

Kako nema drugih komentara, pitanja i prijedloga, Predsjednik daje na glasanje sedmu točku Dnevnog reda.

Prijedlog Odluke o načinu upravljanja prostorom i dvoranama u vlasništvu Općine Velika Kopanica koji se daju na privremeno ili povremeno korištenje je javnim glasanjem jednoglasno usvojen (8 glasova ZA).

**TOČKA 8: Prijedlog Odluke o popisu nerazvrstanih cesta u naselju Beravci, k.o. Beravci, Općina Velika Kopanica;**

Predsjednik otvara 8. točku dnevnog reda i daje riječ Načelniku. Budući da je u naselju Beravci rađena katastarska izmjera, rađena je i za nerazvrstane ceste pa su tako neke dobile i nove brojeve katastarskih čestica i nove nazive te je iz tog razloga potrebno usvojiti ovu odluku.

Kako nema drugih komentara, pitanja i prijedloga, Predsjednik daje na glasanje osmu točku Dnevnog reda.

Prijedlog Odluke o popisu nerazvrstanih cesta u naselju Beravci, k.o. Beravci, Općina Velika Kopanica je javnim glasanjem jednoglasno usvojen (8 glasova ZA).

**TOČKA 9: Razno**

Predsjednik otvara 9. točku dnevnog reda i daje ju na raspravu.

Načelnik u nastavku ističe da je Dan Općine Velika Kopanica uspješno prošao. Zadovoljan je odazivom Udruga i mještana.

Izvještava u nastavku o projektima, potpisan je Ugovor s izvođačem za izgradnju dječjeg vrtića Medenjak, Akropola d.o.o. te da će uskoro započeti i radovi na izgradnji.

Potpisan je i ugovor s izvođačem na projektu Izgradnja prilazne ceste s parkiralištem u parku u Velikoj Kopanici, Radnik d.o.o.

Završena je i nabava za kupnju drugog obrazovnog materijala za sve učenike osnovnih škola s područja Općine Velika Kopanica.

U nastavku vijećnik Mijo Filer postavlja pitanje načelniku može li se dovršiti izgradnja ceste koja iz Male Kopanice vodi prema Prnjavoru, na što načelnik odgovara potvrdno. Isto tako pita u vezi krčenja lenija, može li se produžiti još nekih desetak metara s krčenjem, načelnik odgovara da će proći s izvođačima taj dio i vidjeti što se može napraviti. U nastavku vijećnik Mijo Filer ističe problematiku neodržavanja Društvenog doma u Maloj Kopanici, neodržavanje kapele u Gorjancima te poziva sve prisutne da 14. rujna 2024. godine u 18:00 sati dođu u Malu Kopanicu na blagoslov kapele koju je on izgradio ispred svoje kuće. Načelnik u nastavku ističe da je Općina Velika Kopanica pomogla s kupnjom materijala za obnovu krovišta crkve u Maloj Kopanici na što se vijećnik Mijo Filer zahvaljuje.

Kako nema nikakvih danjih pitanja i komentara, Predsjednik zatvara sjednicu u 20:40 sati.

Zapisničarka: Predsjednik Općinskog vijeća

**Blaženka Radičević, univ.bacc.oec. Tomislav Jagić, mag.ing.silv.**